open-index/open-wikipedia-markdown huggingface dataset:
Bookholt (Gemeen Vörwark)

**Bookholt** () is en Dörp in de Gemeen Vörwark (Samtgemeen Tarms) in’n Landkreis Rodenborg, Neddersassen.

## Geografie

Bookholt liggt op de Zevener Geest an’n Rand von dat Düvelsmoor, dat na Westen to liggt. Annerthalv Kilometer in’n Oosten flütt de Wall langs.

De Naveröörd sünd Wilst in’n Noorden, Dipshoorn un Vörwark in’n Noordoosten, Otterst un Otterbarg in’n Süüdoosten, Quelkhoorn in’n Süden, Rutendorp in’n Süüdwesten un Huxfeld un Schmalenbeck in’n Westen.

## Historie

Bookholt kummt 1124 as *Bucholthe* toeerst in en Oorkunn von dat Klooster Rastäe vör.

Na’n Eersten Weltkrieg hett sik 1919 ok in Bookholt för korte Tied en Inwahnerwehr billt. In’n Tweten Weltkrieg is an’n Rand von dat Düvelsmoor en düütschen Jäger afstört.

### Verwaltungsgeschicht

In de Franzosentied von 1810 bet 1814 hett de Oort to de Mairie Hu’e in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1859 to de Amtsvaagdie Wilst in dat Amt Otterbarg tohöört un denn von 1859 bet 1885 to dat Amt Zeven. Na 1885 weer dat in’n Kreis Zeven, is 1932 Deel von’n Kreis Bremervöör worrn un 1977 von’n Landkreis Rodenborg.

De Oort is an’n 1. März 1974 mit de Gemeenreform in Neddersassen tohoop mit Vörwark un Dipshoorn Deel von de Gemeen Vörwark worrn.

### Inwahnertall

### Religion

Bookholt is evangeelsch-luthersch präägt un höört to dat Kaspel von de Petri-Kark in Wilst.

För de Kathoolschen is de Corpus-Christi-Kark in Rodenborg tostännig.

### Wapen

Dat Wapen von Bookholt wiest op sülvern Grund dree gröne Bökenbläder.

## Kultur

In Bookholt gifft dat en lütten Ilexwoold mit ruchweg dörtig Bööm un dicht bi op’n Holtbarg en poor bannig olle Kratteken.

### Verenen

De Turnvereen Bookholt is 1913 grünnt worrn. In de Tied von’n Natschonalsozialismus is de Vereen oplööst, denn aver 1946 wedder nee grünnt worrn. De Aktivität in’n Vereen is bilütten toslapen.

De Kriegervereen in Bookholt is 1920 grünnt worrn. He is later von de SA övernahmen worrn.

De Heimatvereen Bookholt is an’n 4. Juni 1991 grünnt worrn. Disse Vereen hett 1992 ok de plattdüütsche Theatergrupp övernahmen, de al siet 1946 Stücken opföhrt hett.

## Weertschop un Infrastruktur

Bookholt hett en egene freewillige Füürwehr, de 1942 grünnt worrn is. Vörher hett dat en Plichtfüürwehr geven.

### Verkehr

Dör Bookholt löppt de Kreisstraat 113, de in’n Noorden na Wilst un in Tarmst an de Landsstraat 133 ran geiht un in’n Süden in’n Landkreis Veern as K&nbsp;3 na Quelkhoorn an de L&nbsp;154. Ans gifft dat blots en lüttjere Straat na Dipshoorn.

De nächste Autobahn is de Autobahn 1 (Afsnidd Hamborg–Bremen). De Opfohrt 50 Stuckenbossel liggt so twölv Kilometer in’n Süüdoosten von Bookholt an de L&nbsp;168.

De nächste Bahnhoff is so bi teihn Kilometer wied weg in’n Süüdoosten de Bahnhoff Otterbarg an de Bahnlien Hamborg–Bremen.

### Scholen

Bookholt harr fröher en egen Volksschool. Nadem de School in Bookholt 1972 dichtmaakt hett, gaht de Kinner nu na de Grundschool Wilst.

## Footnoten
List von de Wapen in’n Landkreis Oosterholt

Disse List wiest en Översicht över de Wapens in’n Landkreis Oosterholt in Neddersassen. Dat sünd Wapens von Landkreise, Samtgemenen, Gemenen un von Oortschoppen un Öörd, de en egen Wapen föhrt.
William Clothier

**William Jackson Clothier** (* 27. September 1881 in Sharon Hill, Pennsylvania; † 4. September 1962 in Philadelphia, Pennsylvania) weer en US-amerikaansch Tennisspeler.

## Loopbahn
Sien gröttste Spood weer de Gewinn vun de amerikaansch Meesterschapen 1906 in ein Dreesatz-Endspeel gegen Beals Coleman Wright. Buterdem reck he bi dit Turnier 1904 un 1909 dat Finale, verlor dor aber gegen Holcombe Ward bzw. William Larned.

Mit dat amerikaansch Team hett Bill Clothier  1905 un 1906 den Davis Cup wunnen. 1956 wurr he in de International Tennis Hall of Fame upnommen, nahdem he all 1954 to de eerst Präsident vun de Ruhmeshall wählt wurrn weer.

## Weblenken
* ITF-Profil (engelsch)
* Dacis Cup Statistik (engelsch)
* William Clothier in de „International Tennis Hall of Fame“ (engelsch mit Bild)
Columbus-Center Bremerhoben

Dat **Columbus-Center** in Bremerhoben is en Gebüüdkomplex op de Oostsied von’n Olen Haven, de de Bremerhobener Footgängerzoon un de Binnenstadt von dat Havenbecken trennt un to en Wohrteken von de Stadt worrn is.

Dat Columbus-Center hett de Bremer Architekt Peter Weber 1970/1971 bi en Architektenweddstried utklamüsert. An’n 1.&nbsp;Dezember 1975 hebbt se anfungen to boon. In dat Johr is ok al de Ole Haven ümgestaltet worrn un dat Düütsche Schippfohrtsmuseum hett apenmaakt. Inwieht hebbt se dat Center 1977.

Dat Columbus-Center besteiht ut twee Parkdecks, över de op twee Etaaschen en Inkoops- un Deenstleistungszentrum mit üm un bi 75&nbsp;Ladens, Restaurants etc. op över 30.000&nbsp;m² liggt. Ünner annern hett hier ok Radio Bremen en Regionalstudio. Över disse Basis reckt sik dree Hooghuustoorns, de bet to 88&nbsp;Meter hoog sünd. De Toorns sünd de Schorsteens von Scheep nabillt. Dor doot alltohoop 555 Wahnungen in liggen. Güntsied dat Havenbecken is dat Düütsche Schippfohrtsmuseum, dat Inkoopszentrum Mediterraneo, dat 2008 apenmaakt hett, un dat Klimahuus Bremerhoben. En mit Glas överdackt Footgängerbrügg verbinnt disse Gebüüd mit dat Columbus-Center. An de Steed von dat ole Werser-Forum is 2011 de Boafsnidd Werserpassaasch boot worrn, de op de Sied von’n Olen Haven mehr Ladens un en Togang to de Parkplätz blangen dat Gebüüd un to de Bushollsteed an de Columbusstraat büddt.

De Inkoopspassaasch driggt den Stratennaam „Bövere Börger“ anlehnt an de Bremerhobener Hauptinkoopsstraat *Börgermeester-Smidt-Straat*, de kort ok „Börger“ nöömt warrt.

## Columbus-Statue

In de Midd twüschen de twee höögsten Gebüüd von dat Columbus-Centers steiht de Columbus-Statue (Laag: ). Dat weer en Spenn von’n Partikulier Bernhard von Glan, de in Amerika riek worrn is un sik in sien Geboortsoort to Roh sett hett. He hett de Statue bi’n Bildhauer Ludwig Habich in Opdrag geven un 1897 is se in’n Park von Speckenbüttel opstellt worrn. De Statue is in’n Eersten Weltkrieg för de Rüstungsindustrie insmölt worrn. 1960 hebbt se dat Original-Gipsmodell wedderfunnen un 1978 is de Statue nee in Bronz gaten un an ehren hüdigen Platz opstellt worrn.

## Footnoten



## Weblenken

* Websteed von dat Columbus-Center (hoochdüütsch)
Rottörp

**Rottörp** betekent

* Rottörp, Oort in de Gemeen Lutter in’n Landkreis Helmstidde, Neddersassen,
* Rottörp, Oort in de Gemeen Winsen in’n Landkreis Horborg, Neddersassen.
George Thomas Bethune-Baker

**George Thomas Bethune-Baker** (* 20. Juli 1857 in Birmingham ; † 1. Dezember 1944 in Eastbourne) weer en engelsch Entomoloog, de spezialiseert up Bottervagels un hier besünners up de Lycaenidae weer.

Sien Sammlung is deelwies in dat Zoologie-Museum in Cambridge un in dat Natural History Museum in London ünnerbrocht.

He hett mehrere Beschrieven vun Bottervagels herutgeven.

Bethune-Baker weer Liddmaat (Fellow) vun de Royal Entomological Society un van 1913–1914 ok deren Präsident.

## Borns
* Cockayne, E. A. 1945 [Bethune-Baker, G. T.]  *Proc. R. Ent. Soc. London* (C), London [9] 
* Turner, H. J. 1945 [Bethune-Baker, G. T.] *Ent. Rec. J. Var.* 57 35–36.
* Wainwright, C. J. et al. 1945 [Bethune-Baker, G. T.] *Entomologist's Monthly Magazine* (3) 81 48.
Prokaryoten

**Prokaryoten** (*Prokaryota*), ok  **Prokaryonten** (*Prokaryonta*), sünd Leevwesen, as Bakterien un Archaeen, de ut Zellen sunner Zellkarn bestaht. All Leevwesen, de ehre Zellen en Zellkarn hefft, weert Eukaryoten nömmt. De Prokaryoten ehr Zelltyp warrt Protocyte nömmt, gegen de Zellen vun de Eukaryoten over, de Eucyten nömmt weert. De Naam „Prokaryoten“ betreckt sik dor up, datt ehre Zellen keen Karn hefft (ooldgr. πρό *pró* „vör“, „vördem“; κάρυον *káryon* „Nööt“ oder „Karn“). De Beteeken **Prokarya** warrt roorer bruukt, de Beteeken **Monera** is ollerhaftig. Edouard Chatton weer de Eerste, de Leevwesen in Prokaryoten un Eukaryoten updeelt hett. He hett dat düütlich rutstellt, as he sik mit Protisten befaten dö. 1925 hett he dat bekannt maakt.
 Hüdigendags weert de Organismen, de ut Zellen bestahlt, in dree Domänen unnerdeelt. Een sünd de Eukaryoten, un de annern beiden sünd Bakterien un Archaeen, de beide to de Prokaryoten tohören doot. 

## Eukaryoten un Prokaryoten
Eukaryoten hefft in ehre Zellen (Eucyten) en „echten“ Zellkarn. He swemmt in dat Zellplasma un is dor dör en Dubbelmembran vun afgrenzt. Dor finnt sik de DNA in de Chromosomen in. Bi de Prokaryoten gifft dat keen Zellkarn un de DNA is free in dat Zellplasma to finnen.  

## Kiek ok bi
* Endosymbiontentheorie

## Belege
Freschenhusen

**Freschenhusen** () is en eenstelligen Hoff in de Gemeen Seevdaal in’n Landkreis Horborg, Neddersassen. He is as Bodenkmaal schuult.

## Geografie

Freschenhusen liggt an’n Noordrand von de Lümbörger Heid in de Neegd von’n Kohlenbeek, de later in’n Ashuser Möhlenbeek münnt. Na Süüdoosten to liggt de Baukweddel un in’n Noordoosten dat Naturschuulrebeed Stemmbrook.

De Naveröörd sünd Fachenfelln un Stell in’n Noordoosten, Ashusen un Scharmbääk in’n Süüdoosten, Ohlendörp un Holtörp in’n Süden, Ramßel un Host in’n Süüdwesten un Maschen-Heid un Maschen-Dörp in’n Noordwesten.

## Historie

De Hoff is siet 1572 in Besitt von de Familie Benthack. De Besitter Gerd Benthack hett keen Nafohren un will den Besitt mit 220 Hektar Land na sien Dood an’n Vereen Naturschutzpark afgeven (Stand 2010).

### Verwaltungsgeschicht

In de Franzosentied von 1810 bet 1814 hett de Oort to de Mairie Parrns in’n Kanton Winsen höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Parrns in dat Amt Winsen tohöört. Blots in de Tied 1852 bet 1859 hett de Oort kort to dat Amt Parrns höört. Na 1885 weer dat in’n Kreis Winsen. 1932 is dat Deel von’n Kreis Horborg worrn.

In de Midd von dat 19. Johrhunnert is Freschenhusen Deel von de Gemeen Maschen worrn. De Oort is an’n 1. Juli 1972 as Deel von de Gemeen Maschen mit de Gemeenreform in Neddersassen an de Gemeen Seevdaal kamen.

### Inwahnertall

### Religion

Freschenhusen is evangeelsch-luthersch präägt un höört to dat Kaspel von de Fredenskark in Maschen. Vör 1953 hett de Oort to dat Kaspel von de Mauritius-Kark in Hittfeld höört.

För de Kathoolschen is de St.-Ansgar-Kark in Hittfeld tostännig, de siet 2014 Deel von de Karkengemeen Goden Hirt in Winsen is. Toeerst hett de Oort to de Karkengemeen St. Petrus in Bookholt tohöört. De St.-Ansgar-Kark is 1964 boot worrn un hett bet 1978 noch to de Parree Bookholt höört. To’n 1. April 1978 is St. Altfrid in Mäkelfeld egenstännige Parree un Hittfeld Filialkark worrn.

## Weertschop un Infrastruktur

### Verkehr

Freschenhusen is över Maschen mit de Kreisstraten K&nbsp;10 un K&nbsp;86 verbunnen.

De nächste Autobahn is de Autobahn 39 (Afsnidd Hamborg–Lümborg). De Opfohrt 2 Maschen liggt good dree Kilometer in’n Noordwesten von Freschenhusen an de K&nbsp;10/K&nbsp;86. Över de A&nbsp;39 un dat Maschener Krüüz/Hoster Dreeeck besteiht ok Ansluss an de Autobahn 1 (Afsnidd Hamborg–Bremen) un de Autobahn 7 (Afsnidd Hamborg–Hannover).

De nächste Bahnhoff is so bi fiev Kilometer wied weg in’n Noordoosten de Bahnhoff Stell an de Bahnlien Hamborg–Hannover. 1977 hebbt se en Bahnlien von de Bahnlien Bookholt–Wittenbarg in Jesborg na’n Rangeerbahnhoff Maschen anleggt, de to de Tied ok nee boot worrn is. Disse reine Göderbahn (Göderümgehungsbahn Hamborg) geiht direkt an’n Hoff Freschenhusen vörbi.

## Footnoten
Hiatus

**Hiatus** betekent

* Hiatus, fuhlende Schicht van Sedimenten,
* Hiatus, Lück bi Funnen in de Archäologie,
* Hiat, in’r Linguistik der Begreep für tweu Vokale, deu up eunanner folgen ohne dat dor eun Konsonant twisken is,
* Hiatus, Begreep iut’r Musik.
Céline Dion

**Céline Marie Claudette Dion** (* 30. März 1968 in Charlemagne, Québec, Kanada) is en kanaadsch Pop-Singerin. Mit över 250 Millionen verköfft Toondräger is se en vun de spoodrieksten Popsingerinnen weitwiet. Mit dat Leed *Ne partez pas sans moi* hett se an'n 30. April 1988 ok den Eurovision Song Contest in Dublin för de Swiez wunnen.

Céline wurr as jüngst vun veerteihn Kinner vun Adhémar Dion un Thérèse Tanguay boren un is in ärmlich Verhältnissen upwussen. Hör Vader weer Waldarbeiter, bevör he sück mit en lütt Hotel sülvständig maakt hett.   

## Weblenken

* 
* Offizielle düütsche Websteed
* Offizelle Websteed
Marco Parolo

**Marco Parolo** (* 25. Januar 1985 in Gallarate) is en italieensch Footballspeler, de bi Lazio Rom ünner Verdrag steiht un italieensch Natschonalspeler is. 

## Karriere
### Vereen
Parolo entstammt de Jöögd vun Calcio Como. 2004 wurr he in den  Profikader övernommen un hett de komplette Saison för den Vereen maakt. Dornah wessel de Middelfeldspeler to’n AC Pistoiese, för de he twee Johren speelt hatt. Dornah speel he jewiels een Saison bi Foligno Calcio un Hellas Verona bevör he sück 2009 den AC Cesena ansluuten dee. Mit den Vereen schaff he den Upstieg in de Serie A, wo sück de Vereen twee Johr hull un Parolo den Dörbröök in’ Profifootballschafft hett. Nah den Afstieg vun Cesena in de Saison 2011/12 wessel he to’n FC Parma un wurr dor Stammspeler. To de Saison 2014/15 is he to den Ligakonkurrenten Lazio Rom wesselt.

### Natschonalmannschap
Ofschons Parolo nie för en Jöögd-Natschonalmannschap speelt hett, keem he an’ 29. März 2011 to sien eerst Lännerspeel. He hörr denn ok den Kader för de Football-Weltmeesterschap 2014 an un keem ok in twee WM-Spelen to’n Insatz. Mit de Mannschap vun Italien hett he denn ok an de Football-Europameesterschap 2016 in Frankriek deelnommen. Stand 27. März 2018 hett he 36 Lännerspelen maakt un wurr dornah nich mehr insett.

## Weblenken
* Marco Parolo in de Datenbank vun Weltfussball.de
* Marco Parolo bi kicker-online

## Enkeld Nahwiesen
José Beltrão

**José Gil de Gouveia Beltrão** (* 27. November 1905 in Lissabon; † 6. April 1948 ok dor) weer en portugeesch Springrieder.

## Werdegang
Beltrão weer Liddmaat vun de portugeesch Mannschap bi de Olympisch Sömmerspelen 1936 in Berlin.

In de Eenzelkonkurrenz keem he nah dree Afwürfe gemeensam mit veer anner Rieders in dat Endklassement up Rang 6. In de Mannschapswertung reck he gemeensam mit Luis Mena e Silva un Domingos de Sousa Coutinho de Bronzemedaille.

## Weblinks
* José Beltrão in de Datenbank vun sportreference.com (engelsch)
Hans Georg Schmidt von Altenstadt

**Hans Georg Schmidt von Altenstadt** (* 21. August 1904 in Langfuhr/Danzig; † 25. Juli 1944 in Bad Tölz) weer en düütsch  General.

Över sien Loopbahn in School un Berop is wenig bekannt. 1923 is he in de Riekswehr intreden. 1939 wurr he Quarteermeester vun dat XVIII. Armeekorps. In’  November 1939 hett he den Posten vun den Eersten Generalstaffsoffiziers vun den 18. Infanterie-Division antreden. Ünner Eduard Wagner, den Generalquartiermeister in dat Böverkommando vun dat Heer, wurr he in’ Sömmer 1940 Baas vun de Afdeelen Kriegsverwalten. Up dissen Posten teken he för de grundliggen administrative Befehle to’n Ümgang mit de Zivilbevölkerung vun de  Sowjetunion verantwoortlich. Togliek harr he wichtig Koordinatschonsupgaven mit de Rieksverwalten un de Parteistellen vun de NSDAP to leisten. In’ August 1943 is he an de italieensch Front wesselt. Dor weer he denn Generalstaffschef vun de Kampverbände. Schmidt von Altenstadt wurr in de Slacht um Monte Cassino versehrt un is in dat  Lazarett vun Bad Tölz an de Folgen vun en Lungenembolie storven. Postum wurr he to’n Generalmajor befördert.

Forscher hebbt Schmidt von Altenstadt lang för en Vertreder vun en moderat Besattenspolitik hollen. Man hett hüm sogor mit den militätrischen Wedderstand in Verbindung brocht As Chef vun de Afdeelen Kriegsverwalten weer he allerdings an’ Holocaust bedeeligt, he hörr bispeelswies to de, de an’ 25. August 1941 dat Massaker vun Kamenez-Podolsk verafreedt hemm. De verheeren Besattenspolitik vun de Wehrmacht hett he sück tonächst to eegen maakt, in wiet Deelen hett he de sülvst organiseert. Eerst nahdem de Vörmarsch vun de düütsch Truppen stocken dee. Hett he to en gemäßigter Hollen tegenöver nichtrussischen Bevölkerungsdeelen raden.

## Literatur
* Hamburger Institut für Sozialforschung (Hrsg.): *Verbrechen der Wehrmacht. Dimensionen des Vernichtungskrieges 1941–1944. Ausstellungskatalog*, Hamborger Editschoon, 1. Uplaag, Hamborg 2002, S. 132, ISBN 3-930908-74-3.
* Dieter Pohl: *Die Herrschaft der Wehrmacht. Deutsche Militärbesatzung und einheimische Bevölkerung in der Sowjetunion 1941–1944*, Oldenbourg, München 2008, S. 94 f, ISBN 3-486-58065-5.

## Enkeld Nahwiesen un Borns
Hans Rebel

**Hans Rebel** (* 2. September 1861 in Hietzing; † 19. Mai 1940 in Wien) weer en öösterrieksch Entomoloog, de sück besünners mit Bottervagels befaat hett. 

## Leven
Rebel studeer van 1881 bit 1885 Jura an de Universität Wien un kreeg 1886 sien Doktertitel (Dr. jur.). He gung in den Justizdeenst un weer af 1891 Richter. Dorneben hett he sück mit Bottervagels befaat un wurr anerkannt Experte för Lüttbottervagels. 1893 geev he sien juristisch Loopbahn up un gung as wetenschaplich Hülpsarbeiter an dat Naturhistorische Hofmuseum in Wien un studeer an de Universität Wien Zoologie, wat he mit en Doktertitel 1895 afslooten hett. 1896 wurr he Assistent an dat Naturhistorsch Museum, 1904 Kustosadjunkt un later Kustos in de Bottervagelsammlung (deren Leiden he vun Alois Friedrich Rogenhofer övernehm), de he systematisch utbauen dee. 1898 wurr he  Privatdozent an de Hoochschool för Boddenkultur un 1906 kreeg he den Titel außerordentlicher Professor. 1923 wurr he an dat Naturhistorisch Museum Direkter vun de Zoologisch Sammlung un 1925 vun dat ganz Museums. 1921 wurr he all Hoffraat.  

He hett utdehnt Sammelreise up den Balkan, in Grekenland, Kreta un up de Kanaren ünnernommen, hett aber ok de Sammlungen vun anner Entomologen bearbeit, so de vun  Rudolf Grauer ut Afrika. Vun hüm stammen tallriek Eerstbeschrieven un rund 300 Publikatschonen un he hett sück ok mit fossilen Insekten befaat. Mit Otto Staudinger geev he 1901 den *Catalog der Lepidopteren des palaearctischen Faunengebietes* herut.

## Weblenken

* F. Kasy: Hans Rebel In: Österreichisches Biographisches Lexikon 1815–1950 (ÖBL). Band 9, Verlag der Österreichischen Akademie der Wissenschaften, Wien 1988, ISBN 3-7001-1483-4, S. 1 f.
* Tschechisch Biographie
Fiefhusen (Bezirk Horborg)

**Fiefhusen** () is en Oort in’n Stadtdeel Neeland in’n Bezirk Horborg, Hamborg. De Oort höört polietsch al von öllers bi Neeland mit bi.

## Geografie

Fiefhusen liggt in de Masch von de Süderelv.

De Naveröörd sünd Bullenhuus in’n Süüdoosten, Groot Moor un Lütt Moor in’n Süden, Good Moor un Brammerhagen in’n Süüdwesten un Neeland in’n Noordwesten. In’n Noorden op dat annere Över von de Elv liggt Moorwarder un in’n Oosten de Bunthüser Spitz.

## Historie

### Verwaltungsgeschicht

De Oort hett vör 1885 to de Vaagdie Neeland-Over in dat Amt Horborg tohöört. Na 1885 weer dat in’n Kreis Horborg. 1932 is dat Deel von’n nu grötteren Kreis Horborg worrn. Aver al mit dat Groot-Hamborg-Gesett von 1937 is de Oort denn an Hamborg kamen.

### Inwahnertall

### Religion

Fiefhusen is evangeelsch-luthersch präägt un höört to dat Kaspel von de Johannis-Kark in Horborg, dat tohoop mit de Dreefaltigkeitskark de Karkengemeen Trinitatis billt. Bevör de Johannis-Kark boot worrn is, hett de Oort to dat Kaspel von de Dreefaltigskeitskark höört.

För de Kathoolschen is de Franz-Joseph-Kark in Wilstörp tostännig. Von 1864 bet 1914 weer de St. Maria-Kark in Horborg för de Kathoolschen tostännig. Disse beiden Karken billt siet 2006 tohoop de Karkengemeen St. Maria-St. Joseph.

## Weertschop un Infrastruktur

### Verkehr

Fiefhusen liggt an de *Fiefhüser Straat*, de in’n Süden an de Straat *Grootmoordamm* rangeiht un in’n Noorden an’n *Fiefhüser Hauptdiek* an de Elv langs. De Fiefhüser Hauptdiek löppt in’n Noordwesten över Neeland na Horborg un in’n Süüdoosten in’n Landkreis Horborg as Kreisstraat 25 na Bullenhuus un Over.

De nächste Autobahn is de Autobahn 1 (Afsnidd Hamborg–Bremen), de annerthalv Kilometer in’n Westen langslöppt. De Opfohrt 38 Horborg liggt so söss Kilometer Autofohrt in’n Westen von Fiefhusen an de *Neehüser Straat*. Mit knapp fiev Kilometer von de Autofohrt her dichter bi liggt de Opfohrt 5 Horborg-Midd op de A&nbsp;253.

De nächste Bahnhoff is so bi fiev Kilometer wied weg in’n Westen de Bahnhoff Horborg.

## Footnoten
Bahnhoff Wremen

De **Bahnhoff Wremen** is en Bahnhoff mit de Bahnhoffskategorie 6 un een Gleis an de Bahnlien Bremerhoben–Cuxhoben in Wremen.

De Bahnhoff liggt en Stück na Oosten hen 750 Meter buten Wremen an’n *Wremer Specken* (K&nbsp;66). 

## Historie

De Bahnlien von Bremerhoben na Cuxhoben is 1896 boot worrn, as de Bahnlien Bremen–Bremerhoben bet Cuxhoben verlängert worrn is. An’n 1. Juni 1896 is de Bahnhoff in Bedriev gahn. In de eerste Tied harr de Bahnhoff twee Bahnstieg’, een Utwiekgleis un een Laadgleis. Da Laadgleis is later afboot worrn un 1985 ok dat Utwiekgleis.

De Afkörten in dat Bahnamtliche Betriebsstellenverzeichnis is AWRE un de Internatschonale Bahnhoffsnummer 599899.

De Bahnhoff hett een Bahnstieg, dat is en Siedenbahnstieg an de Westsied.

## Personenverkehr

## Footnoten
Bahnhoff Dorum

De **Bahnhoff Dorum** is en Bahnhoff mit de Bahnhoffskategorie 6 un twee Gleise an de Bahnlien Bremerhoben–Cuxhoben in Dorum.

De Bahnhoff liggt an’n Oostrand von Dorum an de *Speckenstraat* (L&nbsp;119). 

## Historie

De Bahnlien von Bremerhoben na Cuxhoben is 1896 boot worrn, as de Bahnlien Bremen–Bremerhoben bet Cuxhoben verlängert worrn is. An’n 1. Juni 1896 is de Bahnhoff in Bedriev gahn. 2014 is he ümboot worrn.

De Bahnlien Bremerhoben–Cuxhoben is eengleisig. Von de Johren 2000 bet de Bahnhoff Noordholt 2014 ümboot worrn is, weer de Bahnhoff Dorum mit siene twee Gleise de eenzige Steed op de Bahnlien, an de sik twee Töög begegenen kunnen.

De Afkörten in dat Bahnamtliche Betriebsstellenverzeichnis is ADO un de Internatschonale Bahnhoffsnummer 610829.

De Bahnhoff hett een Bahnstieg, dat is en Middelbahnstieg twüschen de twee Gleise.

## Personenverkehr

## Footnoten
Neetz

**Neetz** betekent

* Neetz, Stroom in Neddersassen, de in de Ilmenau münnt,
* Neetz, Oort in de Gemeen Neetz in’n Landkreis Lümborg, Neddersassen.
Jöödsch Karkhoff Bremervöör

De **Jöödsche Karkhoff Bremervöör** is en Jöödschen Karkhoff in Bremervöör dicht an de Grenz na Hönau-Lindörp (Landkreis Rodenborg, Neddersassen). He is as Kulturdenkmaal schuult.

De Karkhoff is 998&nbsp;m² groot un liggt an’n Noordoostrand von de Höhn. Op’n Karkhoff gifft dat 30 Graffsteens för Joden ut Bremervöör un ümto, de in de Johren 1767 bet 1934 doodbleven sünd.

## Historie

Na en Gesöök 1767 hett de Fleckensgemeen Bremervöör de Joden in Bremervöör en Grundstück stellt, dat vörher as Weid bruukt worrn is. Op dat Grundstück is de Karkhoff anleggt worrn. In de Tied von’n Natschonalsozialismus un den Tweten Weltkrieg is de Karkhoff nich anröögt worrn un ganz bleven. Vondaag kümmert sik de Stadt Bremervöör üm de Pleeg von’n Karkhoff. He is siet 1960 in Besitt von’n Landsverband von de Jöödschen Gemenen von Neddersassen.

## Literatur

* Andrea Baumert, Jürgen Bohmbach, Miriam Lappin un Antje C. Naujoks: *Bremervörde* In: Herbert Obenaus (Rutgever in Tosamenarbeid mit David Bankier un Daniel Fraenkel): *[[Historisches Handbuch der jüdischen Gemeinden in Niedersachsen und Bremen]].* Band 1 un 2 (1668 S.), Göttingen 2005, S. 344-350; ISBN 3-89244-753-5 

Tosätzlich gifft dat en Dokmentatschoon (Afschrift von de düütschen Inschriften, Fotos un Belegungsplaan), de Klaus-Peter Schulz (Kreisheimatmuseum Oosterholt) in de Johren 1982, 1985 un 1997 tohoopstellt hett. De Landsverband un dat Zentralarchiv hebbt 1989/1990 de Inschriften von all Steen översett.

## Footnoten



## Weblenken

* ''Bremervörde.'' In: ''Übersicht über alle Projekte zur Dokumentation jüdischer Grabinschriften auf dem Gebiet der Bundesrepublik Deutschland''; hier: ''Niedersachsen'' (hoochdüütsch)
Jöödsch Karkhoff Wingst

De **Jöödsche Karkhoff Wingst** is en Jöödschen Karkhoff in’n Oortsdeel Kiebitzmoor von de Gemeen Wingst (Landkreis Cuxhoben, Neddersassen). He is as Bodenkmaal schuult (List von de Bodenkmaals in de Wingst).

De Karkhoff is 2461&nbsp;m² groot (21 breed un 100 lang) mit en Wall rüm. He liggt an’n Noordrand von de Wingst an’n *Olen Postweg* twüschen Kumbarg un dat Waterwark Wingst. Op’n Karkhoff gifft dat 26 Graffsteens för Joden ut de Wingst un ümto (Land Hadeln un Delen von Keden), de in de Johren 1767 bet 1926 doodbleven sünd.

De Karkhoff besteiht ut twee Delen. In ölleren Deel gifft dat fiev Graffsteen, von de de öllste von 1802 is. Dor liggt ok en oold Hünengraff. De annere Deel mit den Rest von de Graffsteen is üm 1850 rüm anleggt worrn.

De Karkhoff liggt in de Neegd von de Richtsteed an’n Galgenbarg. De Christen gellen Richtsteden as unhillige Plätz. Dorüm hebbt de Christen de Joden faken sone Plätz as Karkhoff towiest.

## Literatur

* Jürgen Bohmbach: *Neuhaus a. d. Oste.* In: Herbert Obenaus (Rutgeven in Tosamenarbeid mit David Bankier un Daniel Fraenkel): *[[Historisches Handbuch der jüdischen Gemeinden in Niedersachsen und Bremen]].* Band 1 un 2 (1668 S.), Göttingen 2005, Sieden 1087-1091; ISBN 3-89244-753-5
* Rudolf Lembcke: *Der Judenfriedhof in der Wingst.* In: *Niederdeutsches Heimatblatt* [= Bilaag von de Nordsee-Zeitung/Nordwestdeutsche Zeitung]. Nr. 287 (1973) un Nr. 307 (1975).
* Dat gifft en Dokmentatschoon över den Karkhoff von Klaus-Peter Schulz, Kreisheimatmuseum Oosterholt.
* Denkmaltopographie Bundesrepublik Deutschland, Baudenkmale in Niedersachsen, Rutgeven von Christiane Seger-Glocke, Neddersassisch Landsverwaltungsamt - Veröffentlichung von dat Institut för Denkmaalpleeg - Band 19, Landkreis Cuxhaven, bearbeidt von Doris Böker, Verlag CW Niemeyer, Hameln, 1997, ISBN 3-8271-8259-X, Sied 324

## Footnoten



## Weblenken

* ''Wingst.'' In: ''Übersicht über alle Projekte zur Dokumentation jüdischer Grabinschriften auf dem Gebiet der Bundesrepublik Deutschland''; hier: ''Niedersachsen'' (hoochdüütsch)
* Fotos von all Graffsteen (hoochdüütsch)
Neetz (Stroom)

De **Neetz** is en 53 Kilometer langen Stroom in’n Noordoosten von Neddersassen, de von rechts in de Ilmenau münnt.

## Verloop

De Born von de Neetz liggt bi Süschendörp an’n Noordrand von de Göhr, dicht bi de Bundsstraat 216. Von dor flütt de Beek eerst en lütt Stück na Süüdwesten un ünner de Wendlandbahn ünnerdör. De Neetz dreiht denn bilütten op Noordwest un bi Neetzendörp flütt de Beek al wedder ünner de Wendlandbahn dör. En Stück wieder hett de Neetz fröher de Neetzendörper Möhl andreven. Bi Buundörp münnt von links de Strachau un de Neetz geiht twüschen Quickborn un Dahlenborg dör. In’n Noorden von Dahlenborg münnt von links de Wappau/Kalberlah in de Neetz. Kort later geiht de Bundsstraat 216 mit en Brügg över den Beek röver. Nu flütt de Beek twüschen Marienau un Rieckling dör un nimmt von links de Sommerbeek op. Bi Ellern münnt von rechts de Harmsdörper Beek in de Neetz. De Stroom löppt nu dör Wiechel un Themsborg un nimmt in Süttdörp von links den Muusdaalbeek un den St.-Vitusbeek op. In Neetz gaht de Landsstraat 221 un de Bahnlien Lümborg–Bleikd över de Neetz weg. De Stroom geiht nu an Nee Bollesen un Neemöhlen langs. Bi Walmsworth in de Neegd von Bookelkaten fangt de Neetzkanaal an, de von hier op direkten Weg na de Ilmenau bi Wittörp löppt (un von dor wieder as Ilmenaukanaal).

Disse Kanaal is in dat 19. Johrhunnert anleggt worrn un nimmt vondaag den grötteren Deel von dat Water ut de Neetz op.

De ole Loop von de Neetz geiht wieder na Noordwesten an Grävenhoorn langs un nimmt bi Echen von links den Strangengraven un von rechts de Brookwetter un de Maschwetter op. In’n Westen von Echen geiht de Elv-Siedenkanaal över de Neetz weg. De Stroom flütt wieder dör Fischhusen un verbredert sik op dat Stück vör Lüürshusen to’n Reihersee. Bi Lüürshusen geiht ok de Bundsstraat 209 över den Stroom weg. Von’n Eekhagen in’n Westen von Lüürshusen ut weer de Neetz fröher mit’n Metzensee un de Ilau in’n Noorden un mit’n Bourmer See in’n Süden verbunnen. Över den Bourmer See is dat Water ut de Neetz över Bourm un Horborg in de Ilmenau flaten.

In’n Eekhagen is 1621 en Slüüs un 1625 en Damm boot worrn, dat dat Water nich mehr na Noorden na de Ilau fleten kann.

Nadem mit’n Ilmenaukanaal de Ilmenau in en nee Bedd leggt worrn is, warrt faken ok de ole Loop von de Ilmenau as Deel von de Neetz ansehn. De güng von Horborg na O’rshusen (mit Brüggen von de Bundsstraat 404 un de Bahnlien Winsen–Meschacht) na Fohrnholt. Dor drippt de ole Loop von de Ilmenau wedder op den Ilmenaukanaal.

Dat Water flütt von de Ilmenau in de Elv un wieder in de Noordsee.

## Watergööd

De Neetz hett to’n groten Deel de Watergööd-Klass II: mäßig belast (betamesosaprob). Utnahm is dat Stück in’n Noorden von Dahlenborg. Hier is de Watergööd II–III: kritisch belast (beta- bet alphamesosaprob). Dat liggt an dat Water, dat ut de Strachau toflütt: de Beek is deelwies stark verschmutzt (Göödklass III).

## Footnoten



## Weblenken
Bahlburg

**Bahlburg** is de Familiennaam von

* Hermann Bahlburg (1892–1962), düütschen evangeelschen Missionar,
* René Bahlburg (* 1988), düütschen Volleyballspeler,
* Wilhelm Bahlburg (1888–1958), düütschen Politiker.

**Bahlburg** is de hoochdüütsche Naam von

* Beborg, Oort in de Gemeen Winsen in’n Landkreis Horborg, Neddersassen.
Paul Jacob Förtsch

**Paul Jacob Förtsch** (* 17. November 1722 in Großenhain; † 30. November 1801 in Horborg) weer en düütschen lutherschen Theoloog un Generalsupperndent von de Generaldiözesen Göttingen un Horborg.

Förtsch is 1722 in Großenhain boren. He is op de Landesschule Pforta in Schulpforta na School gahn un hett von 1742 af an an de Universität Leipzig studeert. 1747 is he Magister worrn un 1748 Katechet an de Peterskark in Leipzig. He weer von 1751 af an Perfesser von de Theologie un Universitätspreddiger an de Universität Göttingen. 1764 is he eersten Pastoor an de St.-Johannis-Kark in Göttingen worrn un 1767 ok Generalsupperndent von de Generaldiözees Göttingen. 1773 is Förtsch as eersten Pastoor an de Dreefaltigkeitskark in Horborg wesselt un weer dor ok Generalsupperndent von de Generaldiözees Horborg.

## Warken
* *[http://books.google.com/books?id=LBVMAAAAcAAJ Lectiones exegetico-homileticas in pericopas evangelicas] hoc semestri habendas indicit ...*, Göttingen 1754. *(Digitalisat von Google Böker)*
* *Sammlung von Predigten. Mit einer Vorrede Sr. Hochw. Magnificenz des Herrn Cantzlers von Mosheim, darinnen von der Kanzelsprache gehandelt wird*, Hannover 1754.
* *[http://books.google.com/books?id=-npKAAAAcAAJ De coniungendo cum theologia philosophiae studio oratio]*, Göttingen 1756. *(Digitalisat von Google Böker)*
* *[http://books.google.com/books?id=8bxKAAAAcAAJ De praestantia argumentorum historicorum in probanda Christianae religionis]*, Göttingen 1756. *(Digitalisat von Google Böker)*
* *[http://resolver.sub.uni-goettingen.de/purl?PPN616135483 Ein innbrünstiges Gebet zu dem Hüter unseres Lebens in den Nöthen des Lebens] Psalm CXXI,7.8. wurde durch eine darüber angestellte Betrachtung der Universitätsgemeinde am dreyzehnden Sonntage nach Trinitatis den 31. August 1760. nach einem sich zugetragnem der Universität sehr schmerzlichem Unglücksfall empfohlen und auf Verlangen dem Druck übergeben*, Göttingen 1760. *(Digitalisat von de SUB Göttingen)*
* *[http://nbn-resolving.org/urn:nbn:de:gbv:3:1-177948 Academiae Georgiae Avgvstae Prorector Cvm Senatv Sacra Paschalia Religiose Celebranda Civibvs Svis Indicit]. Monstratur Christus thanatoktonos ad verba Hos. XIII, 14*, Göttingen 1769. *(Digitalisat von de ULB Halle)*
* *[http://resolver.sub.uni-goettingen.de/purl?PPN559410921 Kurze Nachricht von den Lebensumständen eines zu Christo bekehrten Jüdischen Schulmeisters und Schächters Hirsch Marcus] welcher am 13. Sonntage nach Trinitatis in der St. Johannis-Kirche zu Göttingen die H. Taufe empfieng. Nebst den dabey gehaltenen geistlichen Reden und von dem Proselyten abgelegtem Glaubensbekenntniß*, Göttingen 1771. *(Digitalisat von de SUB Göttingen)*

## Literatur

* Philipp Meyer: *Die Pastoren der Landeskirchen Hannovers und Schaumburg-Lippes seit der Reformation*, 2 Bde., Göttingen 1941/42, Bd. 1, S. 328, 392

## Footnoten
Adolf Göschen

**Adolf Göschen** (* 20. Februar 1803 in Königsbarg; † 27. März 1898 in Horborg) weer en düütschen lutherschen Theoloog un Generalsupperndent von de Generaldiözees Horborg.

Göschen is 1803 as Söhn von Charlotte Marie Amalie, borene Delbrück (6. Juni 1781–30. Oktober 1862), un Johann Friedrich Ludwig Göschen (16. Februar 1778–24. September 1837) in Königsbarg boren. Sien Broder weer Otto Göschen. De Familie is na siene Geboort toeerst na Meideborg un 1806 denn na Berlin tagen. Dor güng Adolf von 1812 af an op dat Werdersche Gymnasium. He hett bi Friedrich Ludwig Jahn turnt, bet dat Turnen 1819 verbaden worrn is. To Michaelis 1820 hett he dat Abitur maakt.

He hett denn an de Friedrich-Willems-Universität in Berlin Theologie studeert un weer ünner annern Schöler von Friedrich Schleiermacher. He harr as Student Kuntakt to de Allgemene Düütsche Burschenschaft un hett dorüm för en Tied Stadtarrest kregen un dröff ut Berlin nich weg. As de Arrest toenn weer, güng he Oostern 1822 an de Universität Tübingen un Oostern 1823 an de Universität Göttingen, wo sien Vader Perfesser weer. Von Göttingen ut keem Göschen na Bonn un is dor Huuslehrer von de Kinner von Barthold Georg Niebuhr worrn. In Bonn hett Göschen ünner annern bi August Wilhelm Schlegel studeert. In siene Tied as Huuslehrer hett he 1824 dat eerste theoloogsche Examen in Hannover afleggt. 1825 keem he na Göttingen trügg. He hett dor twee jüngere Geswister Ünnerricht geven un blangenbi Vörlesungen höört un an de Stadtkark preddigt. Von Harvst 1826 af an weer he för twee Johr Repentent un hett jüngere Studenten Ünnerricht in Theologie geven. Dat twete theoloogsche Examen hett he in’n Dezember 1828 in Hannover maakt. An’n 21. Oktober 1831 is he ordineert worrn un keem as Straafanstaltspastoor na Celle. To’n 31. Juli 1842 güng he as tweten Pastoor (Kaplaan) na Wunsdörp un is 1848 Supperndent in Ilfeld worrn. To’n 15. Juli 1855 keem he as eersten Pastoor an de Dreefaltigkeitskark un Generalsupperndent na Horborg. 1881 güng he in Rohstand. He hett wieder in Horborg leevt, wo sien Söhn Bernhard Landraad weer, un hett sien Söhn ok in Fragen to de Kark beraden.

Göschen is 1876 Ehrenbörger von de Stadt Horborg worrn. Von’n König von Hannover hett he den Guelphen-Orden kregen un later von’n König von Prüßen den Roden Aadler-Orden 3. Klass.

He hett an’n 29. April 1832 in Göttingen Anna Jordan (4. November 1805–4. August 1867) freet. De beiden harrn ünner annern de Kinner Bernhard (4. März 1833–13. April 1923), Fritz (* 27. September 1845) un Marie.

## Literatur

* Philipp Meyer: *Die Pastoren der Landeskirchen Hannovers und Schaumburg-Lippes seit der Reformation*. Göttingen 1941/1942

## Footnoten
Terroransläge in Paris vun’n November 2015

De **Terroransläge in Paris vun’n November 2015** sünd an'n 13. November 2015 in de franzöösche Hööftstadt Paris utöövt wurrn. Dor hett sik de Terrormiliz *[[Islaamschen Staat]]* to bekannt. Bi de Ansläge sünd ok Börgen nahmen wurrn. Islamisten stunnen dorachter un harrn sik afsnackt, de Ansläge an sess verschedene Stäen in dat 10. un 11. Arrondissement in Paris un in de Vorstadt Saint-Denis ut to öven. De franzöösche Regeerung hett seggt, dor weern tominnst 132 Lüde bi dood maakt wurrn. Mehr as 350 Lüde sünd verwunnt wurrn, 97 vun jem swaar.
De Reeg vun Angreepe gung los an’n Freedagavend, Klock 21:17 h MET. An dree Stäen is mit Gewehren rumballert wurrn, an een Stäe sünd Börgen nahmen wurrn un in de Bataclan-Kunzerthall hett dat en Massaker geven. Bi de Ansläge hefft sik Sülvstmordattentäters mit Sprengwesten bi in'e Luft jaagd un seven Exploschonen utlööst. So wat harr dat vordem in Frankriek noch nich geven. Sess vun de seven doden Angriepers sünd umkamen, vunwegen datt se sik sülms in'e Luft jaagt hefft, een is doodschaten wurrn, as de Polzei de Kunzerthall störmen dö. Dree Exploschonen sünd direktemang neven dat Stade de France in Saint-Denis passeert. Dor weer um düsse Tied en Football-Fründschopsspeel twuschen de franzöösche un de düütsche Football-Natschonalmannschop. Vunwegen de Ansläge hett de franzöösche Regeerung den Nootfall-Tostand utspraken – to’n eersten Mol siet de Lawei in Frankriek 2005 in de Banlieus vun Paris. &nbsp;– bovendem is en Staatstroer for dree Dage anordent wurrn. Präsident François Hollande hett seggt, Frankriek stunn in’n Krieg un he mookde kunnig, dat Land würr nu bannig gegen den Terror gegenan gahn. Ok annere Staaten ännern ehre Sekerheitspolitik un wollen an Frankriek Stütt un Stöhn geven, sän se. Up de ganze Welt hefft Lüde düütlich maakt, datt se sik an Frankriek siene Sieten stunnen. 

## Kiek ok bi
* Anslag up Charlie Hebdo

## Belege


## Weblenken
Leessem

**Leessem**, **Leeß’m** oder **Leessen** () betekent

* Leessem, Oortsdeel in’n Stadtdeel Bremen-Borgleessem un de histoorsche Gemeen Leessem,
* Amt Leessem, histoorsch Rebeet,
* Leessem, Stroom in Bremen, de in de Werser münnt.

**Leessem** is de Familiennaam von

* Emma vun Leessem (975–1038), düütsche Grääfin.
Grundschool Ramßel

De **Grundschool Ramßel** is en Grundschool in Ramßel (Ohlendörper Straat 36). Schooldreger is de Gemeen Seevdaal. De School hett opstunns (Stand 2015) 143 Schölers, twölv Schoolmeesters un dree pädagoogsche Mitarbeiders. Dat gifft acht Klassen in de veer Johrgäng.

Op de School gaht de Kinner ut Ramßel, Ohlendörp un Holtörp.

## Historie

Vör 1964 hett dat Volksscholen in de Dörper Ramßel, Ohlendörp, Holtörp un Marxen geven, in de verscheden Johrgäng tosamen Ünnerricht harrn.

De School in Ramßel is 1964 as Middelpunktschool (Grund- un Hauptschool) boot worrn. Inwieht hebbt se ehr an’n 15. Oktober 1964. Toeerst sünd tosätzlich to de Kinner ut Ramßel, Ohlendörp un Holtörp ok de Kinner ut Marxen dor na School gahn un de School harr üm un bi 400 Schölers. Dat hett sik 1975 ännert, as de Schölers ut Marxen an de Grundschool Braackel wesselt sünd. De School harr denn noch 300 Schölers.

An’n 1. August 1977 sünd de Hauptschölers all na de Hauptschool Hittfeld wesselt un de School harr man noch en beten mehr as 200 Schölers.

De School liggt direkt an de Autobahn 7. Nadem se mit de Grundschool trech sünd, mööt de Kinner ut Ramßel in Hittfeld na School.

Mit dat Schooljohr 2012/2013 is de School en apene Ganzdagsschool worrn.

## Schoolbaas

* opstunns (Stand 2015): Brigitte Menapace

## Footnoten



## Weblenken

* Websteed von de School (hoochdüütsch)
Ohlendorf

**Ohlendorf** is de hoochdüütsche Naam von

* Ohlendörp, Oort in de Stadt Soltgitter, Neddersassen,
* Ohlendörp, Oort in de Gemeen Seevdaal in’n Landkreis Horborg, Neddersassen,
* Ohlendörp, Oort in de Gemeen Hemmje in de Region Hannover, Neddersassen,
* Ohlndörp, Oort in de Gemeen Mellgenhusen in’n Landkreis Deefholt, Neddersassen.

**Ohlendorf** is de Familiennaam von

* Otto Ohlendorf (1907–1951), düütsch SS-Maat,
* Peter Ohlendorf (* 1952), düütschen Speelbaas, Dreihbookschriever un Filmproduzent.

Kiek ok bi: Ohlendorff.
Herbert Clark Hoover

**Herbert Clark Hoover** (* 10. August 1874 in West Branch, Cedar County, Iowa; † 20. Oktober 1964 in New York City) weer en US-amerikaansch Politiker un van 1929 bit 1933 de 31. Präsident vun de USA. Tovör weer he siet 1921 ünner de Präsidenten Warren Gamaliel Harding un Calvin Coolidge Hannelsminister ween. 

Sien Vader Jessie Clark Hoover, en Quäker, stamm ut den Miami County, Ohio, un harr swiezer Vörfohren, de den oorsprünglichen Naam *Huber* dragen harrn. De Moder, borene Huldah Randall Minthorn, keem ut en Quäker-Siedlung in de Provinz Kanada un harr engelsch Vörfohren. Herbert Hoover harr en ölleren Bröer, Theodor, un en jüngere Süster, Mary. Herbert weer vun Berop oorsprünglich Ingenieur.

Hoover sien Präsidentschap weer mit optimistisch Verwachten verbunnen ween, de aber dör de Weltweertschapskrise un de spraakwörtlichen Hoovervilles en Enn' funnen. He kunn mit sien  Politik de Great Depression nichts tomöötstellen. As he ut dat Amt utscheeden dee, weer he en vun de an' wenigsten beleevt Präsidenten in de amerikaansch Historie. Hoover hett sück tietlevens  karitativ betätigt un hett sück wiels un nah de beid Weltkriegen spoodriek för de millionenfack Levensmiddelversörgen för de notlieden europääschen Bevölkerung insett, wat hüm weltwiet Ansehn inbroch. 

## Weblenken

* DNB-Katalog
* Biografie up de Webpräsenz Witt Huus (engelsch)
Amt Vieland

Dat **Amt Vieland** weer en Verwaltungsrebeed in Bremen-Veern mit Seet in Geestendörp. Dor hebbt de Kaspels Geestendörp, Wulsdörp, Schippdörp un Bramel tohöört.

Dat Amt hett in’n Noorden an de Ämter Leh un Beers, in’n Oosten an dat Amt Beverst, in’n Süden an dat Amt Stotel un in’n Westen an de Werser grenzt.

## Historie

Dat Amt Vieland hett sik ut de Amtsvaagdie Vieland un dat Gericht Vieland billt, dat in de Tied von dat Vörder Register üm 1500 noch to de Vaagdie Bremervöör höört hett.

1779 is dat Amt Vieland mit dat Amt Stotel to dat Amt Stotel-Vieland tohoopleggt worrn.

## Amtlüüd

* 1756–: Carl Friedrich Meiners
* ~1769: Ernst Johann Dieterichs
* –1779: Georg Ludwig von Reiche
Lindhorst

**Lindhorst** betekent

* Lindhorst, Oort in de Gemeen Bargen in’n Landkreis Celle, Neddersassen,
* Lindhorst, Oort in de Gemeen Colbitz in’n Landkreis Börde, Sassen-Anholt,
* Lindhorst, Oort in de Gemeen Diesdörp in’n Ooltmarkkreis Soltwedel, Sassen-Anholt,
* Lindhorst-Grupp, düütsche Ünnernehmensgrupp.

Dat is ok de hoochdüütsche Naam von

* Linthoste, Gemeen in’n Landkreis Schaumborg, Neddersassen,
* Lindhost, Oort in de Gemeen Seevdaal in’n Landkreis Horborg, Neddersassen,
* Linnenhorst, Oort in de Gemeen Uckerland in’n Landkreis Uckermark, Brannenborg.

**Lindhorst** is de Familiennaam von

* Albert Lindhorst (1871–1938), düütschen Architekt,
* Felix Lindhorst (1867–1955), düütschen Architekt,
* Friedrich Lindhorst (1867–1950), düütschen Vehdokter,
* Konstantin Lindhorst (* 1981), düütschen Schauspeler un Höörspeelspreker,
* Sven Lindhorst-Emme (* 1978), düütschen Grafikdesigner,
* Thisbe Lindhorst (* 1962), düütsche Chemikerin,
* Willi Lindhorst (* 1941), düütschen Politiker.

Kiek ok bi: Linthorst.
Grevelau

**Grevelau** () is en Oort in de Gemeen Winsen in’n Landkreis Horborg, Neddersassen. De Oort höört polietsch al von öllers bi Scharmbääk mit bi.

## Geografie

De Naveröörd sünd Hoopt un Stöckt in’n Noorden, Winsen in’n Noordoosten, Reidörp un Luhdörp in’n Süüdoosten, Parrns un Scharmbääk in’n Süüdwesten un Ashusen un Gehrden in’n Noordwesten.

## Historie

Grevelau is as Afbo von Scharmbääk ut grünnt worrn.

### Verwaltungsgeschicht

De Oort hett vör 1885 to de Vaagdie Parrns in dat Amt Winsen tohöört. In de Tied von 1852 bet 1859 weer dat Rebeed kort in dat Amt Parrns. Na 1885 weer dat in’n Kreis Winsen un is 1932 Deel von’n Kreis Horborg worrn.

De Oort is an’n 1. Juli 1972 as Deel von de Scharmbääk mit de Gemeenreform in Neddersassen an de Gemeen Winsen kamen.

### Religion

Grevelau is evangeelsch-luthersch präägt un höört to dat Kaspel von de Gertrud-Kark in Parrns.

För de Kathoolschen is de Goden-Hirt-Kark in Winsen tostännig.

## Kultur

### Verenen

De Peersportvereen Grevelau is an’n 17. April 1988 grünnt worrn.

## Weertschop un Infrastruktur

### Verkehr

De Dörpstraat dör Grevelau löppt in’n Süüdwesten na Scharmbääk an de Kreisstraat 8 ran un in’n Noordoosten in Winsen an de Landsstraat 234.

De nächste Autobahn is de Autobahn 39 (Afsnidd Hamborg–Lümborg). De Opfohrt 3 Winsen-West liggt so veer Kilometer in’n Westen von Grevelau an de K&nbsp;8/L&nbsp;217 un de Opfohrt 4 Winsen-Oost veer Kilometer in’n Süüdoosten an de K&nbsp;84.

De nächste Bahnhoff is so bi twee Kilometer wied weg in’n Oosten de Bahnhoff Winsen an de Bahnlien Hamborg–Hannover. De Bahnlien geiht direkt an’n Oort langs.
Amt Garz

Dat **Amt Garz** weer en Verwaltungsrebeed in dat Förstendom Lümborg un in dat Königriek Hannover mit Seet in Garz binnen de Landdrostie Lümborg. Dor hebbt de Öörd Garz, Kaarz, Rausendahl un Vagelsang (de veer Brookdörper) tohöört. Tosätzlich hett dor Besitt in de söven Dörper Sieck, Beckling, Gienau, Ahndörp, Pommoissel, Lüben un Niefitz tohöört.

## Historie

Dat Amt hett sik ut’n Besitt von de Familie von dem Berge billt, de 1623 utstorven is. De Besitt (de veer Brookdörper un Streibesitt in de Ämter ümto) is an de Hartöög in Celle fullen, de dor en Amt ut billt hebbt. Dat weer keen slaten Rebeed, de Besitt leeg verstreit in dat Amt Bleikd.

Von 1742 af an is dat Amt Garz von dat Amt Bleikd mit verwalt worrn.

As 1795 de Amtsvaagdie Bienbüddel von dat Amt Winsen oplööst worrn is, sünd twee Katen (in Gienau un Sieck) ut de Amtsvaagdie an dat Amt Garz övergahn. Gliektiedig hett dat Amt Garz Hööv afgeven: in Gifkendörp (5 Halvhööv un 1 Brinksitter) un Wullsdörp (4 Halvhööv) an dat Amt Lüün, in Riest (2 Halvhööv) an dat Amt Medingen un in Bossel (2 Halvhööv un 1 Kaat), Volgern (1 Halvhoff), Ehrhoorn (1 Halvhoff), Äästörp (1 Halvhoff), Rulfsen (1 Halvhoff), Scharnbeek (1 Halvhoff un 1 Kaat), Ashusen (1 Halvhoff un 1 Brinkkaat), Toppenstää (1 Halvhoff) un Örsen (1 Halvhoff) an dat Amt Winsen.

1823 is dat Amt Garz denn kumplett oplööst worrn un weer Deel von dat Amt Bleikd, dat na disse Tied ok Amt Bleikd-Garz nöömt worrn is.

## Inwahnertall

## Drosten/Amtlüüd

* ~1732: von Spörcke
* 1736–1741: Ernst Joachim Grote
* ~1784: Georg Erdwin Hapke
* 1787–1800: Detlef Barthold von Schrader
* ~1819: vakant
* 1820–1823: Heinrich August Meyer

## Footnoten
Biathlon-Weltmeesterschapen 2011

De **44. [[Biathlon-Weltmeesterschapen]]** funnen van’ 3. bit to’n 13. März 2011 in dat  sibirischen Chanty-Mansijsk statt.

Chanty-Mansijsk harr sück mit 27 to 20 Stimmen gegen de tschechisch Stadt Nové Město na Moravě dörsett, de sück eerstmals um de Utdragen vun Biathlon-Weltmeesterschapen bewurben harr. Nové Město kreeg dorgegen denn later den Toslag as Gastgever vun de Biathlon-Juniorenweltmeesterschapen 2011. De witrussische Stadt Minsk harr hör Kandidatur all vör de Afstimmung torüchtrucken.

## Medaillenspeegel
Stand: 5. September 2011 (nah 11 vun 11 Entscheeden)

### Natschonen

### Medaillengewinner

## Tietplaan

## Mannlüüd
### Sprint 10 km



**Datum:** Saterdag, 5. März 2011, 10:00 Uhr


### Verfolgung 12,5 km



**Datum:** Sönndag, 6. März 2011, 10:00 Uhr

Andreas Birnbacher kreeg wegen en Fröhstart nah  Paragraph 5.3 vun de IBU-Disziplinarregeln en Tietstraaf vun 30&nbsp;Sekunnen.


### Eenzel 20 km



**Datum:** Diensdag, 8. März 2011, 13:15 Uhr


### Massenstart 15 km



**Datum:** Saterdag, 12. März 2011, 14:30 Uhr


### Staffel 4 x 7,5 km



**Datum:** Freedag, 11. März 2011, 14:00 Uhr


## Fruen
### Sprint 7,5 km



**Datum:** Saterdag, 5. März 2011, 14:00 Uhr


### Verfolgung 10 km



**Datum:** Sönndag, 6. März 2011, 12:30 Uhr


### Eenzel 15 km



**Datum:** Mittweek, 9. März 2011, 13:15 Uhr


### Massenstart 12,5 km



**Datum:** Saterdag, 12. März 2011, 12:30 Uhr


### Staffel 4 x 6 km



**Datum:** Sönndag, 13. März 2011, 11:00 Uhr
De ukrainsch Löperin Oxana Chwostenko wurr wegen Doping överführt un de Staffel hett man denn de Sülvermedaille weer wegnommen. Nahderhen kreeg de franzöösch Staffel de Sülvermedaille un de Staffel vun Wittrussland kreeg Bronze.


## Mixed
### Staffel 2 x 6 km + 2 x 7,5 km



**Datum:** Dönnerdag, 3. März 2011, 12:30 Uhr


## Weblenken

* Offiziell Webupträe (engelsch, russisch)
* Ergevnisse bi *biathlon-online.de*

## Enkeld Nahwiesen
Biathlon-Weltmeesterschapen 1999

De **34. [[Biathlon-Weltmeesterschapen]]** sullen, so weer de Plaan, van’ 5. bit to’n 14. Februar 1999 in dat finnisch Kontiolahti stattfinnen.

In dat Wettkampprogramm geev dat twee Ännern: To’n eerstan Mal wurrn Weltmeester in’ Massenstart utfohren; de Mannschapswettkamp weer dorgegen nich mehr in’t Programm.

Wegen anhollen groot Koll un Temperaturen bit -25&nbsp;°C mussen de as Uptaktrennen plaant Sprintrennen insgesamt sössmal verschaaven wurrn un funnen sluutend eerst an’ 12. Februar 1999 statt. De Verfolgungs- un Staffelrennen kunnen an de dorupfolgen twee Daag noch in Kontiolahti utdragen wurrn.

De Eenzel- un Massenstartrennen wurrn afseggt un an’ 11. un 13. März 1999 in’ Rahmen vun dat Biathlon-Weltcup-Finale in dat norweegsch Oslo (Holmenkollen) utdragen.

## Medaillenspeegel





## Mannlüüd
### 10 km Sprint





### 12,5 km Verfolgung





### 20 km





### 15 km Massenstart





### 4 x 7,5 km Staffel





## Fruen
### 7,5 km Sprint





### 10 km Verfolgung





### 12,5 km Massenstart





### 15 km





### 4 x 7,5 km Staffel